**Triptic temporal**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ieri au emigrat spre tine trei crenguțe de măslin

să adoarmă-n palma lunii insomniile și teama

și când zorii navighează peste cerul opalin

scoarța lutului uscată să își estompeze drama.

Și-au pierdut identitatea semnele de întrebare,

se deschide poarta lumii către culmea altui veac,

o frântură de lumină este rădăcina-n care

nuferii își pun amprenta pe o frunte de copac.

Se-nfășoară nud trecutul într-o frunză arămie,

iar prezentul invincibil inventează alt destin,

într-o cosmică vâltoare, care scris a fost să fie,

timpul vegetează verde în trei ramuri de măslin.

adina v.

10.05.2019